  Виталий Пронин Чузъяськизы егит гожъясьёслэн ужъёссы но. «Удмурт дунне» газетлэн 101 ар тырмон нуналыз азьын редакциын ужзэ мытӥз литературая но творчествоя «Ингож» студия.Нырысетӥ пумиськон аспӧртэм кенешонлы пӧрмиз. Кыӵе луыны кулэ удмурт литература? Кызьы гожъяськоно лыдӟисез бордад кыскон понна? Мар сюлмаськытэ егит гожъясьёсты? Вераськонэ пыриськизы тодмо удмурт писательёс, поэтъёс, литературоведъёс: Вера Пантелеева, Виктор Шибанов, Пётр Захаров, Лидия Нянькина, Сергей Матвеев, Ульфат Бадретдинов, Зинаида Рябинина, Богдан Анфиногенов но мукетъёс. Уноез тодазы вайизы совето вакытъёсы литобъединениослэн ужамзы сярысь, ӟеч опытэз туала вакытэ одно ик кутоно, шуизы. Егитъёс но мылкыдзэс ӧз ватэ: таӵе пумиськонъёс, пе, кемалась кулэ ни. Гожъяськон ласянь визь-кенеш басьтон вылысь гинэ ӧвӧл, творчество омырен шокан, бурдъяськон понна.Чузъяськизы егит гожъясьёслэн ужъёссы но. Озьы бугырес вераськон ӝутӥськиз Удмурт кун университетын дышетскись Николай Михайловлэн веросэзъя. Пияш таӵе «миськонлы», оло, дась но ӧй вал. Но ваньзы сямен ик люкаськемъёс пусйизы: малпанъёсыд тунсыкоесь, но кыл бордын тросгес ужано.Пусйыны кулэ: нырысетӥ удмурт литературной студия ужзэ мытӥз вал 1919-тӥ арын «Гудыри» газет бордын. Сое валтӥзы Т. Борисов но К. Герд. Трокай Борисов со вакытэ газетлэн редакторез вал, нош Кузебай Герд литературной ужъёссэ печатлалляз. 1950-тӥ аръёсы литобъединение «Советской Удмуртия» газетын зол ужаз. Отчы ветлӥзы студентъёс но, заводын ужасьёс но. Кружокез валтӥз Михаил Петров. Бӧрысь гожъясьёсты ас котыразы люказы Семён Самсонов, Владимир Романов, Кирилл Ломагин, Татьяна Чернова.  Газет пӧрмиз удмурт писательёсты, поэтъёсты дуронъя зэмос кебитлы. Но 1990-тӥ аръёсы литератураен тунсыкъяськон кулэсмиз, гожъяськыны мылкыд карисьёслэн лыдзы синӥз. «Удмурт дунне» бордысь литобъединение но быриз. Но кема-а чидалоз адями лулпуш дуннезэ ворсаса возьыны, чеберлыкез адӟытэк улыны? Туннэ адӟиськом: гожъяськыны мылкыд карисьёс трос. Соослы визь-кенеш сётӥсьёс гинэ кулэ.Студилэн пумиськонъёсыз ортчозы толэзьлы быдэ. Ми витиськом вань мылкыд карисьёсты.Елена Панфилова Туспуктӥз А. Горбунов   Теги: удмуртдунне ужрад  